થોડી વેરાન, ઉજ્જડ જગ્યા હતી, પણ એનાથી થોડે દૂર જ આગળ જતા જોવા મળી લીલીછમ વનરાજી. બાજુમાં જ જોવા મળ્યો મસ્ત ઘેઘૂર વડલો… એનાથી થોડે દૂર પાવન પીપળો. ને એ બંનેની વચ્ચોવચ્ચ સીધાસાદા શંકર ભગવાને શિવલિંગરૂપી આસન જમાવી દીધું હતું. એણે તો એ જ ઘડીએ આ અપૂજ શિવલિંગની પૂજા કરવી શરૂ કરી દીધી હતી. બાજુમાં સુંદર મજાનાં વૃક્ષો, નાનકડું ઝરણું… અલૌકિક કુદરતી વાતાવરણ. ગામ લોકો તો આ જગ્યા જોઈ ઝૂમી ઊઠ્યા. તેમણે જટાશંકરને ત્યાંના પૂજારી નીમવાનું નક્કી કરી તેને ત્યાં રહેવા જેવી જગ્યા બાંધી આપવાની વ્યવસ્થા પણ વિચારી લીધી ને ચંપકલાલને અભિનંદન આપ્યા.